প্রধান মন্ত্রীনা চেন্নৈগী অন্না য়ুনিভর্সিতীগী ৪২শুবা কনভোকেসন্দা ৱা ঙাঙখ্রে

প্রধান মন্ত্রীনা ঙসি চেন্নৈগী অন্না য়ুনিভর্সিতীদা পাংথোকপা ৪২শুবা কনভোকেসন্দা শরুক য়াখ্রে। তমিল নাদুগী রাজ্যপাল, শ্রী আর.এন. রবী, মুখ্য মন্ত্রী, শ্রী এম.কে. স্তালিন, কেন্দ্র মন্ত্রী, শ্রী এল. মুরুগনসু অতোপ্পা মীথুংলেনশিংগা লোয়ননা থৌরমসিদা শরুক য়াখি। প্রধান মন্ত্রীনা ঙসিগী তিল্লিবা মীয়ামদা ৱা ঙাঙবদা, মহৈরোইশিংবু মশাগী দিগ্রী ফংবগীদমক্তা থাগৎপা ফোংদোকখি। “ঙসি, অন্না য়ুনিভর্সিতীগী ৪২শুবা কনভোকেসন্দা গ্রেজুএত লোইরিবা অদোম খুদিংবু থাগৎচরি। অদোম্না ইশাগী তুংগী পুন্সি অমদি ৱাখল্লোন্দা শোইদনমক্কী শেমগৎলম্লগনি। মরম অদুনা, ঙসি অসদি মায় পাকপগী নুমিৎ ওইবতা নত্তনা, অনীঙবা-অপাম্বা ফংবগী নুমিৎ অমসু ওইরি”, হায়না মহাক্না হায়খি। মখোয়শিংবু হয়েংগী লুচিংবা হায়না কৌরদুনা, প্রধান মন্ত্রীনা মখোয়গী মমা-মপাশিংগী কত্থোকখিবা, য়ুনিভর্সিতী অসিগী ওজা অমদি নন-তিচিং স্তাফশিংগী তেংবাংশিংদসু প্রধান মন্ত্রীনা মিৎয়েং চঙখি। প্রধান মন্ত্রীনা মদ্রাস হায়না খঙনবা মফম অসিদগী চহি ১২৫গী মমাংদা ভারতকী নহারোলশিংনা তৌবা ঙম্বগী মতিক ময়াইশিংগী মতাংদা স্বামী বিবেকানন্দনা ফোঙদোক্লমখিবা ৱাহৈশিং অদু নীংশিংখি। প্রধান মন্ত্রীনা অসুম্না হায়খি, “মালেম পুম্বনা ভারতকী নহাশিংদা থাজবগী মিৎয়েং য়েংলি। অদোম্না লৈবাক্কী গ্রোথ ইঞ্জিন ওইরি, মরম অদুনা ভারতনা মালেমগী গ্রোথ ইঞ্জিন ওইরিবনি”। প্রধান মন্ত্রীনা হান্নগী রাস্ত্রপতি ওইরম্বা, দাঃ এ.পি.জে. অবদুল কলামগা অন্না য়ুনিভর্সিতীগা মরী লৈনরম্ববুসু নৌহৌনা নীংশিংখি। “মহাক্কী ৱাখল্লোন অমসুং ভেল্যুনা অদোমদা মতম পুম্বদা ইথিল পীবা ওইসনু”, প্রধান মন্ত্রীনা হায়খি। কোবিদ-১৯ লাইচৎ অসিদি মমাংদা অমুক্তা থোকখিদ্রিবা থৌওং অমনি হায়না প্রধান মন্ত্রীনা ফোংদোকখি। মসিদি, করম্না মাইয়োক্নগদগে হায়বগী কনা অমত্তদা পাউতাক লৈতবা চহি-চা অমদা অমুকখক থোকপা থৌদোক অমনি। মসিনা লৈবাক খুদিংবু চাংয়েং তৌখি। শিংনবা কয়ানা ঐখোয় অসি করিনা শাবনো তাক্লি হায়না মহাক্না ফোংদোকখি। ভারতনা মশাদা থাজবগা লোয়ননা খঙদবা কয়াগা মাইয়োক্নখি, অমসুং মসি ঙমখ্রিবা অসিদি ঐখোয়গী সাইন্তিস্ত, হেল্থকেয়র প্রোফেস্নেল অমসুং মীচম মীয়ামগী হোৎনজমন্ননি। পুম্নমক অসিগী মহৈ ওইনা, মহাক্না হায়খি, ভারতকী সেক্তর খুদিংনা অনৌবা পাঙ্গলগা লোয়ননা মায় পাক্লিবনি। ইন্দস্ত্রী, ইনভেস্তমেন্ত, ইন্নোভেসন নত্ত্রগা মালেমগী ত্রেদ, হীরম কয়া অসিদা ভারতনা হৌজিক মাং থারি। মমাংগী চহিদা, ভারতনা মালেমগী খ্বাইদগী অনিশুবা চাউবা মোবাইল শাবা লৈবাক ওইখি হায়না প্রধান মন্ত্রীনা ফোংদোকখি। ইন্নোভেসন হায়বসিনা অনৌবা পুন্সি মহিং অমা ওইরক্লি। হৌখিবা চহি ৬ অসিমক্তদা, শকখঙলবা স্তার্ত-অপশিংগী মশিংনা চাদা ১৫,০০০গী চাংদা হেনগৎখি হায়না মহাক্না হায়খি। ভারতনা মমাংগী চহিদা বিলিয়ন দোল্লর ৮৩ হেনবগী এফ.দি.আই. ফংখি হায়না মহাক্না ফোংদোকখি। ঐখোয়গী স্তার্ত-অপশিংনা লাইচৎ মতুংদা রেকোর্দ ওইরবা ফন্দিং ফংখি। পুম্নমক অসিগী মথক্তা, ইন্তর্নেস্নেল ত্রেদ দাইনামিক্সতা ভারতনা কল্লিবা থাক অসিনা হৌজিক ফাওবগী খ্বাইদগী হেন্না ফবা ওইরি। তেক্না লুচিংদুনা অহোংবা পুরকপা হৌজিক্কী য়ুগ অসিদা, ভারতকী মাইকৈদা তেংবাংবা মরু ওইবা হীরম অহুম লৈ হায়না প্রধান মন্ত্রীনা হায়খি। অহানবা, ঐখোয়না তেক্নোলোজী শিজিন্নবগী কান্নবা করিনো খঙলে। তেক্নোলোজী শিজিন্নবদা ঐখোয়দা নুংঙাইবা ফাওবগী মতৌ হেনগৎলক্লি। খ্বাইদগী লাইরবা মীওই ফাওবনা হৌজিক্তি তেক্নোলোজী শিজিন্নবা হৌনরে। “অনিশুবা, রিস্ক-লৌবশিংদা ঐখোয়না থাজবা হেনগৎলে। হান্নগী মতমদা, সোসিএল ওইবা থৌরমশিংদা নহাশিংনা মশাবু ওন্তোপ্রিনরনি হায়বজবসি খরা লুনা থোক্লম্মি। মীয়াম্না মশাবু ‘সেত্তল ওইরে’, হায়বদি, তোলোব চাবা থবক অমা তৌজরে হায়নবা মসিগুম্বা ৱাফম শিজিন্নরম্মি। অদুবু, হৌজিক্তি ফিভম অসি তাইয়োন্নরে। অহুমশুবা, রিফোর্ম পাংথোক্নিংবগী মতৌ হৌজিক লৈরে”, হায়না প্রধান মন্ত্রীনা ফোংদোকখি। মহাক্না মখা তারদুনা অসুম্না হায়খি, “মপাঙ্গল লৈবা সরকার হায়রগদি, মখোয়না হীরম অমসুং মীওই খুদিংবু লাকশিনবা ঙমগদবনি হায়না লৌনরম্মি। অদুবু, ঐখোয়না মসি হোংদোক্লে”। “মপাঙ্গল লৈবা সরকার অমনা পুম্নমক লাকশিন্দুনা থমদে। মসিনা সীস্তেমগী য়েৎনীংবগী মতৌবু লাকশিল্লি। মপাঙ্গল লৈবা সরকারনা অকক্নবা থমদে, মখোয়না মীয়ামগী তায়। মপাঙ্গল লৈবা সরকার অমনা দোমেন খুদিংদা চঙশিন্দে। মখোয়দি মশাবু অকক্নবা থমদুনা, মীয়ামগী তেলেন্ত শিজিন্ননবা মফম শেম্মি”, হায়না মহাক্না শন্দোক্না তাকখি। “মপাঙ্গল লৈবা সরকারগী তসেংবা মপাঙ্গলদি, মখোয়না হীরম খুদিং খঙবা ঙম্বা অমসুং পাংথোকপা ঙম্বা নত্তে হায়না য়াজবা ঙম্বসিনি”, হায়না মহাক্না মিৎয়েং চঙখি। মসিনা মরম ওইরগা, রিফোর্ম কয়ানা হীরম কয়াদা মীয়াম অমসুং মখোয়গী তেলেন্তকী মফম পীরিবনি। নেস্নেল এজুকেসন পোলিসীনা নহাশিংদা ফ্রীদম অমসুং ফ্লেক্সিবিলিতী পীবা, কারবার তৌবদা লাইহন্নবা কমপ্লাইএন্স ২৫,০০০ মুত্থৎপগী খুদম মহাক্না পীখি। “এঞ্জেল তেক্স মুত্থৎপা, রেস্ত্রোস্পেক্তিব তেক্স মুত্থৎপা, অমসুং কোর্পোরেত তেক্স হন্থহনবগী থৌওংনা ইনভেস্তমেন্ত অমসুং ইন্দস্ত্রীবু পুক্নিং থৌগৎলি। দ্রোন, স্পেস অমসুং জিও-স্পেসিএল সেক্তরদা রিফোর্ম পাংথোকপনা অনৌবা খুদোংবশিংগী থোঙ হাংলি”, হায়না মহাক্না হায়খি। নহাশিংগী চাউখৎ-থৌরাং অমসুং লৈবাক্কী মরক্তা লৈনরিবা মরীদা প্রধান মন্ত্রীনা মরু ওইবা মিৎয়েং চঙখি। মহাক্না লোইশিল্লকপা ওইনা অসুম্না হায়খি, “অদোমগী চাউখৎপসি ভারতকী চাউখৎপনি। অদোমগী লৌশিং অসি ভারতকী লৌশিংনি। অদোমগী মায় পাকপসি ভারতকী মায় পাকপনি”। প্রধান মন্ত্রীনা থৌরম অসিদা গোল্দ মেদাল্লিস্ত ৬৯দা গোল্দ মেদল অমসুং সর্তিফিকেত খুৎশিন্নখি। অন্না য়ুনিভর্সিতী অসি সেপ্তেম্বর ৪, ১৯৭৮দা লিংখৎখিবনি। মসিদি তমিল নাদুগী হান্নগী মুখ্য মন্ত্রী, সি.এস. অন্নাদুরাইগী মিং লৌদুনা মিংথোনবনি। মখোয়গী মখাদা কন্সতিত্বেন্ত কোলেজ ১৩, এফিলেত তৌরবা কোলেজ ৪৯৪ লৈ অমসুং মখোয়না তমিল নাদু শিনবা থুংবদা রিজনেল কেম্পস ৩ – তিরুনেলভেলী, মদুরাই অমসুং কোইম্বাতোরদা শন্দোক্তুনা লৈ।